

LĒMUMS

Ādažos, Ādažu novadā

2024. gada 29. augustā **Nr. 346**

**Par nepabeigtās būvniecības objekta izslēgšanu no grāmatvedības uzskaites**

Pamatojoties uz Ādažu novada pašvaldības 21.09.2023. rīkojumu Nr. ĀNP/1-6-1/23/62 “Par 2023. gada inventarizāciju un inventarizācijas komisijām” tika izvērtēti grāmatvedības uzskaitē esoši nepabeigtās būvniecības objekti un konstatēts, ka objekts„Laivu ielaišanas vietas (slipa) izbūve Lilastes ezera un Dūņezera savienojumā” (Nr. PL-04921 – būvprojekta izstrāde) ar vērtību 12668,85 *euro* izslēdzams no grāmatvedības uzskaites un izmaksas norakstāmas izdevumos.

Ādažu novada dome un SIA “Enviroprojekts” 2019. gada 30. aprīlī noslēdza līgumu Nr. JUR 2019-04/344 par būvprojekta izstrādi un autoruzraudzību slipa izbūvei Lilastes ezera un Dūņezera savienojumā.

Pēc būvprojekta izstrādes pašvaldība organizēja vairākas iepirkuma procedūras slipa būvdarbu veikšanai, un visos gadījumos pretendentu finanšu piedāvājums iepirkumā vairākkārt pārsniedza būvprojekta tāmē paredzētās izmaksas. 2021. gada 20. decembrī tika noslēgta vienošanāspar līguma izbeigšanu būvprojekta izstrādei un autoruzraudzībai, pamatojoties uz cenu sadārdzinājumu, kuru dēļ pasūtītājs nerealizēs būvprojektu.

Atbilstoši Ministru kabineta 2014. gada 19. augusta noteikumu Nr.500 “Vispārīgie būvnoteikumi” 168.2. apakšpunktu, būvvaldē akceptēta būvprojekta derīguma termiņš, ja tas netiek pagarināts, ir divi gadi. No būvprojekta apstiprināšanas ir pagājuši vairāk nekā divi gadi.

Atbilstoši pašvaldības 14.06.2023. saistošo noteikumu Nr. 18/2023 “Ādažu novada pašvaldības nolikums” 6.5. apakšpunktam, domes Finanšu komiteja sniedz atzinumu par pašvaldības nepabeigtās būvniecības objektu norakstīšanu ar atlikušo vērtību virs 5000 *euro*.

Pamatojoties uz Pašvaldību likuma 10. panta pirmās daļas 21.punktu, Ministru kabineta 13.02.2018. noteikumu Nr. 87 „Grāmatvedības uzskaites kārtība budžeta iestādēs” 116.6. un 155.1. punktu, pašvaldības 29.11.2022. noteikumu Nr. ĀNP/1-5-1/22/44 “Grāmatvedības organizācijas un uzskaites kārtība Ādažu novada pašvaldībā” 25.34.2. un 25.35. punktu, kā arī Finanšu komitejas 21.08.2024. atzinumu, Ādažu novada pašvaldības dome

**NOLEMJ:**

1. Izslēgt no Ādažu novada pašvaldības grāmatvedības uzskaites nepabeigtās būvniecības objektu „Laivu ielaišanas vietas (slipa) izbūve Lilastes ezera un Dūņezera savienojumā” (Nr. PL-04921) 12668,85 *euro* vērtībā.
2. Pašvaldības Centrālās pārvaldes Grāmatvedības nodaļai norakstīt izdevumos 1. punktā noteiktā objekta nepabeigtās būvniecības izmaksas.
3. Pašvaldības izpilddirektoram veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU